ಮಗಳನ್ನು ಕೊಲ್ಲಲು 50 ಸಾವಿರ ಸುಪಾರಿ ಕೊಟ್ಟ ತಾಯಿ..!

ಭುವನೇಶ್ವರ: ಮಹಿಳೆಯೊಬ್ಬಳು ಕಾಂಟ್ರೆಕ್ಟ್ ಕಿಲ್ಲರ್ಸ್ ಗೆ ಐವತ್ತು ಸಾವಿರ ಸುಪಾರಿ ನೀಡಿ ಮಗಳನ್ನೇ ಕೊಲ್ಲಿಸಿರುವ ವಿಚಿತ್ರ ಘಟನೆ ಒಡಿಶಾದ ಬಾಲಸೋರ್ ಜಿಲ್ಲೆಯಲ್ಲಿ ನಡೆದಿದೆ.

ಸ್ವತಃ ಮಗಳನ್ನು ಕೊಲ್ಲಲು 58 ವರ್ಷದ ಸುಕಿರಿ ಗಿರಿ, ಪ್ರಮೋದ್ ಜೀನಾ(32) ಸೇರಿದಂತೆ ಮತ್ತಿಬ್ಬರಿಗೆ 50,000 ರೂ. ಸುಪಾರಿ ನೀಡಿದ್ದಾಳೆ. ಇದೀಗ ಸುಕುರಿ ಗಿರಿ, ಆರೋಪಿ ಪ್ರಮೋದ್ ಜೀನಾ ಸೇರಿದಂತೆ ಮತ್ತಿಬ್ಬರನ್ನು ಪೊಲೀಸರು ಬಂಧಿಸಿದ್ದಾರೆ. ಈ ವಿಚಾರವಾಗಿ ಪೊಲೀಸರು ತನಿಖೆ ನಡೆಸಿದಾಗ ಸುಕಿರಿ ಗಿರಿ ಅವರ ಮಗಳು ಶಿಬಾನಿ ನಾಯಕ್(36), ಅಕ್ರಮವಾಗಿ ಮದ್ಯ ವ್ಯಾಪಾರ ನಡೆಸುತ್ತಿದ್ದ ಕಾರಣ ಅವರ ಸಂಬಂಧದ ಮಧ್ಯೆ ಬಿರುಕು ಮೂಡಿದೆ.

ಅಕ್ರಮ ಮದ್ಯ ವ್ಯಾಪಾರ ಮಾಡದಂತೆ ಬಹಳಷ್ಟು ಬಾರಿ ಸುಕಿರಿ ತನ್ನ ಮಗಳಿಗೆ ತಿಳಿಸಿದ್ದಾಳೆ. ಆದರೆ ತಾಯಿಯ ಮಾತನ್ನು ಶಿಬಾನಿ ಕೇಳುತ್ತಿರಲಿಲ್ಲ. ಈ ಹಿನ್ನೆಲೆಯಲ್ಲಿ ಕೊನೆಗೆ ಸುಕುರಿ, ಪ್ರಮೋದ್ ಜಿನಾನನ್ನು ಭೇಟಿ ಮಾಡಿ ಮಗಳನ್ನು ಕೊಲ್ಲಲು 50000 ರೂ. ಸುಪಾರಿ ನೀಡುವುದಾಗಿ ಒಪ್ಪಿಕೊಂಡಿದ್ದಾಳೆ ಎಂದು ಪೊಲೀಸ್ ಅಧಿಕಾರಿ ಪ್ರವಾಶ್ ಪಲ್ ಹೇಳಿದ್ದಾರೆ. ಜೊತೆಗೆ ಕಾಂಟ್ರೆಕ್ಟರ್ ಕಿಲ್ಲರ್ ಗೆ ಮೊದಲೇ ಅಡ್ವಾನ್ಸ್ ರೂಪದಲ್ಲಿ 8,000 ರೂ. ನೀಡಿದ್ದಾಳೆ.

ಜನವರಿ 12 ರಂದು ನಾಗ್ರಾಮ್ ಗ್ರಾಮದ ಸೇತುವೆಯ ಬಳಿ ಆರೋಪಿಗಳು ಶಿಬಾನಿ ನಾಯಕ್‍ನನ್ನು ಕಲ್ಲು ಮತ್ತು ಮಾರಕಾಸ್ತ್ರಗಳಿಂದ ಕೊಲೆ ಮಾಡಿದ್ದಾರೆ ಎಂದು ಪೊಲೀಸರು ತಿಳಿಸಿದ್ದಾರೆ.